b'\n_START_ARTICLE_\nAlpetour\n_START_SECTION_\nZgodovina podjetja\n_START_PARAGRAPH_\nNastanek dana\xc5\xa1nje dru\xc5\xbebe Alpetour Potovalna agencija sega v leto 1947, ko so 17. julija ustanovili Mestno avtopodjetje \xc5\xa0kofja Loka, 9. decembra pa Mestno avtoprevozni\xc5\xa1tvo Kranj. Obe podjetji sta sprva opravljali dejavnosti izklju\xc4\x8dno za lokalne potrebe in nato \xc5\xa1irili svoje delovanje in dejavnosti v turizem. Tako se je \xc5\xa1kofjelo\xc5\xa1ki del bodo\xc4\x8dega Alpetoura kasneje imenoval Zdru\xc5\xbeeno turisti\xc4\x8dno, gostinsko in prometno podjetje Transturist, ki sta mu pripadali tudi mehani\xc4\x8dni delavnici v \xc5\xa0kofji Loki in na Bledu ter gondolska \xc5\xbei\xc4\x8dnica na Voglu._NEWLINE_Mestno avtoprevozni\xc5\xa1tvo Kranj je leta 1968 postalo Turisti\xc4\x8dno prometno podjetje Creina Kranj. Tega leta so pri\xc4\x8deli graditi Hotel v Kranju in prevzeli \xc5\xbei\xc4\x8dnice na Krvavcu._NEWLINE_Do zdru\xc5\xbeitve podjetij je pri\xc5\xa1lo 1. januarja 1975. Nastala je delovna organizacija Alpetour \xc5\xa0kofja Loka, leto kasneje organizirano kot sestavljena organizacija (SOZD)._NEWLINE_1. januarja 1990 se je takratni TOZD Potni\xc5\xa1ki promet kot glavni nosilec razvoja sestavljene organizacije preoblikoval v podjetje Alpetour Potovalna agencija, k njej se je \xc4\x8dez leto in pol pripojil \xc5\xa1e del podjetja Remont, in sicer vzdr\xc5\xbeevalni obrati na Primskovem. Do konca leta 1997 se je dokon\xc4\x8dno lastninsko preoblikovalo v delni\xc5\xa1ko dru\xc5\xbebo._NEWLINE_Danes je osnovna dejavnost Alpetour-Potovalne agencije prevoz potnikov v cestnem prometu, dopolnilna pa vzdr\xc5\xbeevanje vozil, rent-a-car, trgovinska in vedno bolj tudi turisti\xc4\x8dna dejavnost. _NEWLINE_Arriva Alpetour ima 100% dele\xc5\xbe v podjetjih Kam-Bus d.o.o. in INTEGRAL avto d.o.o._NEWLINE_19. 11. 2015 je dru\xc5\xbeba Alpetour \xe2\x80\x93 Potovalna agencija postala del mednarodne skupine Arriva, Deutsche Bahn._NEWLINE_30.3.2016  se je dru\xc5\xbeba Integral ap Tr\xc5\xbei\xc4\x8d d.o.o. pripojila k mati\xc4\x8dni dru\xc5\xbebi Alpetour-potovalna agencija d.d._NEWLINE_26.5.2016  se je dru\xc5\xbeba Alpetour-potovalna agencija d.d. preoblikovala v dru\xc5\xbebo Alpetour, Potovalna agencija d.o.o., part of Arriva a DB company._NEWLINE_3.7.2018 se je dru\xc5\xbeba preimenovala v ARRIVA ALPETOUR d.o.o.'